ΓΡΑΠΤΗ ΕΡΩΤΗΣΗ E-1146/98 υποβολή: Hilde Hawlicek (PSE) προς την Επιτροπή (24 Απριλίου 1998)

Θέμα: Ισότητα ευκαιριών κατά την πρόσληψη αυστριακών διερμηνέων και μεταφραστών στις υπηρεσίες μετάφρασης και διερμηνείας της ΕΕ

Με το Πρωτόκολλο αριθ. 10 «για τη χρήση ορισμένων αυστριακών όρων, στη γερμανική γλώσσα, στο πλαίσιο της Ευρωπαϊκής Ένωσης, που προσαρτάται στην Πράξη Προσχώρησης της Αυστρίας, αναγνωρίστηκε η ύπαρξη αυστριακής παραλλαγής των γερμανικών όρων. Ωστόσο, η αναγνώριση αυτή περιορίζεται σε 23 όρους που αφορούν κατά κύριο λόγο τον τομέα των τροφίμων. Με τον τρόπο αυτό, δεν λαμβάνονται υπόψη οι αυστριακοί όροι που προσδιορίζουν άλλους ειδικούς τομείς και ιδίως όσοι σχετίζονται με το νομικό τομέα.

Τον Ιούνιο 1995, το Συμβούλιο ενέκρινε ψήφισμα σχετικά με τις γλώσσες στην ΕΕ. Στο πλαίσιο αυτό, το Συμβούλιο επεσήμανε τη διατήρηση της γλωσσικής πολυμορφίας στην Ευρωπαϊκή Ένωση καθώς και, υπό το πρίσμα της επικουρικότητας, την προώθηση της πολυγλωσσίας επιδεικνύοντας σεβασμό σε όλες αδιακρίτως τις γλώσσες της Ένωσης.

Ωστόσο, το γεγονός ότι με την ένταξη της Αυστρίας στην Ευρωπαϊκή Ένωση υπάρχουν πλέον δύο παραλλαγές γερμανικής έκφρασης δεν έχει ως τώρα ληφθεί επαρκώς υπόψη.

Λόγω του ισχύοντος καθεστώτος, στους διαγωνισμούς που διοργανώνονται στην ΕΕ για την πρόσληψη αυστριακών μεταφραστών και διερμηνέων δεν επιτρέπεται η χρήση αυστριακών όρων και, για το λόγο αυτό, θεωρούνται ως λάθη στο πλαίσιο της αξιολόγησης. Δεδομένου ότι η τακτική αυτή συνιστά σοβαρότατες διακρίσεις από πλευράς ανταγωνισμού εις βάρος των αυστριακών υπηψηφίων, ερωτώ την Επιτροπή:

Με ποιό τρόπο σκοπεύει η Επιτροπή να εξασφαλίσει ίσες ευκαιρίες κατά την πρόσληψη γερμανών και αυστριακών μεταφραστών και διερμηνέων στις υπηρεσίες μετάφρασης και διερμηνείας της ΕΕ;

Απάντηση του κ. Santer εξ ονόματος της Επιτροπής (10 Ιουνίου 1998)

Στους διαγωνισμούς για γερμανόφωνους μεταφραστές αυστριακής υπηκοότητας που οργάνωσε η Επιτροπή με τα υπόλοιπα κοινοτικά όργανα το 1996/1997 (EUR/LA99 και 100), δεν απαγορεύθηκε η χρήση αυστριακών όρων και στα πλαίσια αυτά οι εν λόγω όροι δεν θεωρήθηκαν λανθασμένοι. Από τους εν λόγω διαγωνισμούς καταρτίστηκαν κατάλογοι επιτυχόντων με 22 συνολικά άτομα. Από τους καταλόγους αυτούς έχουν προσληφθεί και θα προσληφθούν επιτυχόντες ανάλογα με τις κενές θέσεις απασχόλησης που προκύπτουν.

Μετά την προσχώρηση της Αυστρίας και στα πλαίσια της προετοιμασίας της προσεχούς αυστριακής προεδρίας, η κοινή υπηρεσία διερμηνείας-συνεδριάσεων (SCIC) της Επιτροπής, λαμβάνοντας υπόψη την αυστριακή «παραλλαγή» της γερμανικής γλώσσας, διοργάνωσε με τις αυστριακές αρχές εντατικά τμήματα επιμόρφωσης («ressourcement») τον Μάιο και τον Ιούλιο του 1997 και τον Μάρτιο και τον Απρίλιο του 1998, στη Βιέννη και στο Γκρατς, προκειμένου να παράσχει στους διερμηνείς που έχουν στο γλωσσικό τους συνδυασμό τα γερμανικά την ευκαιρία να εξοικειωθούν και να μελετήσουν ή να εμβαθύνουν στις εν λόγω ιδιομορφίες ιδίως σε θέματα δικαίου, οικονομίας, καθώς και διοικητικών, χρηματοπιστωτικών και τραπεζικών συστημάτων.

Η Επιτροπή, στους διαγωνισμούς της και στις δοκιμασίες πρόσληψης, δεν θεωρεί ως λάθος τη χρησιμοποίηση «αυστριακών όρων» και θα συνεχίσει να διασφαλίζει την ισότητα ευκαιριών μεταξύ των γερμανόφωνων μεταφραστών και διερμηνέων ανεξαρτήτως της εθνικότητάς τους.